Першы снег  
*Васіль Хомчанка*

Зямля доўга ляжала голая, скамянелая ад марозу. А потым адной ноччу пайшоў снег і ўкрыў усё белай цёплай коўдрай.

Ромка дастаў з гарышча[[1]](#footnote-1) лыжы і памчаўся ў поле. Раздолле для хлопца!

Ромкаў бацька таксама радуецца. Маладыя яблынькі ў садзе цяпер не замерзнуць. Карані іх добра ўкрыты снегам.

I мядзведзю ў бярлозе цяплей стала. Вожыку — у кучы лісця, мышцы — у нары.

Усім цёпла, усе радуюцца.

Толькі беднаму зайку слёзы. Да зімы не паспеў шэрую поўсць змяніць на белую. Выскачыць на снегавую коўдру — усяму свету відзён.

Забраўся зайка пад куст і дрыжыць ад страху.

1. *Гары́шча* — памяшканне паміж столлю і дахам на хаце; рус.: чердак. [↑](#footnote-ref-1)